Source: https://ec.europa.eu/civiljustice/enforce_judgement/enforce_judgement_hun_mt.htm
Timestamp: 2019-08-26 08:39:35+00:00
Document Index: 1005127

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

﻿ Kummissjoni Ewropea - Network gudizzjarju ewropew - Infurzar tas-sentenzi - Ungerija
Kummissjoni Ewropea > NGE > Infurzar tas-sentenzi > Ungerija
Infurzar tas-sentenzi - Ungerija
2. X'inhuma l-kondizzjonijiet li taħthom jistgħu jinħarġu titolu jew deċiżjoni infurzabbli?
3. L-għan u n-natura tal-miżuri ta' l-infurzar
3.1. X'tipi ta' assi jistgħu jkunu soġġetti għall-infurzar?
3.2. X'inhuma l-effetti ta' miżuri ta' l-infurzar?
3.3. Kemm idumu validi tali miżuri?
4. Hemm possibbiltà ta' appell kontra deċiżjoni li tikkonċedi tali miżura?
Jekk jogħġbok iddefinixxi t-terminu ‘infurzar’
L-infurzar hija proċedura ċivili mhux litiġjuża li permezz tagħha l-istat jeżerċita l-eżekuzzjoni ta' l-obbligi inklużi f'deċiżjonijiet tal-qorti u f’dokumenti oħra definiti mil-liġi billi japplika miżuri ta' sfurzar.
Jekk jogħġbok agħti sommarju tal-miżuri ta’ l-infurzar li jistgħu jġegħlu lill-konvenut jagħmel xi ħaġa, jżomm lura milli jagħmel xi ħaġa, jew li jesegwixxi l-ħlas
Il-miżuri ta' koerzjoni jillimitaw parzjalment id-drittijiet ta' proprjetà tad-debituri u parzjalment id-drittijiet personali tagħhom; il-miżuri ta' sfurzar kontra proprjetà jistgħu jittieħdu mill-qrati u mill-marixxalli, filwaqt li l-miżuri ta' sfurzar fil-livell personali jistgħu jkunu applikati mill-pulizija, abbażi tad-dispożizzjonijiet tal-qrati u tal-marixxalli. L-iktar miżuri ta' sfurzar importanti kontra l-proprjetà huma dawn li ġejjin:
l-assenjazzjoni tal-paga jew qligħ ieħor,
is-sekwestrar u l-bejgħ ta' l-assi personali,
il-privazzjoni ta’ somom f’idejn istituzzjonijiet finanzjarji, l-ibblokkar ta' kontijiet bankarji,
is-sekwestru ta’ ta' talba tad-debitur kontra terzi persuni,
is-sekwestru u l-bejgħ ta' proprjetà immobbli,
l-impożizzjoni ta' multi.
Deċiżjonijiet kemm ġudizzjarji u kemm mhux ġudizzjarji jistgħu jkunu nfurzati?
Huma l-iktar id-deċiżjonijiet ġudizzjarji li jistgħu jkunu eżegwiti permezz ta' l-infurzar bil-qorti. Deċiżjonijiet mhux ġudizzjarji li jistgħu jkunu eżegwiti permezz ta' l-infurzar ġudizzjarju jinkludu d-deċiżjonijiet tad-diversi korpi ġudizzjarji (eż. ordnijiet ta' nutara, id-deċiżjonijiet ta' l-awtoritajiet dixxiplinarji) u l-obbligi definiti minn dokumenti pubbliċi (eż. atti notarili). Fl-istess ħin, il-biċċa l-kbira ta' deċiżjonijiet mhux ġudizzjarji jkunu deċiżjonijiet meħuda minn korpi amministrattivi, li jistgħu jkunu eżegwiti permezz ta' l-infurzar amministrattiv.
Tinħtieġ ordni tal-qorti għall-awtorizzazzjoni ta' l-infurzar?
Skond ir-regoli ġenerali, m'hemmx bżonn ta' ordni formali tal-qorti għall-awtorizzazzjoni ta' l-infurzar; il-qrati jordnaw l-infurzar billi joħorġu dak li huwa magħruf bħala dokument infurzabbli. F'ċerti każijiet, l-infurzar ikun ordnat permezz ta' taħrika ta’ l-eżekuzzjoni bħal, per eżempju, fil-każ ta' ordni għal miżuri dwar l-assikurazzjoni.
Liema qorti hija kompetenti biex tordna l-infurzar?
Skond ir-regoli ġenerali, l-infurzar ikun ordnat mill-qorti ta' l-ewwel istanza li tkun qed taġixxi fil-kawża li tkun il-bażi għall-infurzar. Jekk il-bażi għall-infurzar ma tkunx deċiżjoni tal-qorti imma xi dokument ieħor (eż. att notarili) il-qorti lokali kompetenti hija dik tad-domiċilju jew tas-sede tad-debitur – jew, fin-nuqqas ta' dawn, dik tal-lok ta' l-assi tad-debitur li jkunu soġġetti għall-infurzar – li jkollha d-dritt li tordna l-infurzar. Fuq bażi ta' deċiżjoni ta' qorti barranija, il-qorti lokali li tkun qed topera fil-kwartieri ġenerali tal-qorti tal-kontea kompetenti skond id-domiċilju jew is-sede tad-debitur, jew, fin-nuqqas ta' dawn, il-lok ta' l-assi tad-debitur li jkunu soġġetti għall-infurzar, jew, fil-każ ta' Budapest, il-Qorti Ċentrali Distrettwali ta' Buda, tkun intitolata li tordna l-eżekuzzjoni. Regoli oħra dwar il-kompetenza huma definiti mill-Att LIII ta' l-1994 dwar l-Infurzar ta' Deċiżjonijiet tal-Qorti.
Jekk jogħġbok iddeskrivi l-istatus, il-funzjoni, ir-responsabbiltajiet u l-poteri ta’ l-aġenti ta’ l-infurzar
Il-miżuri ta' l-infurzar jiġu implimentati mill-marixxalli (marixxalli independenti tal-qorti u marixxalli tal-qorti tal-kontea), li l-miżuri tagħhom jorbtu lil kulhadd; il-marixxalli huma uffiċjali u jwettqu xogħol uffiċjali.
Għab-bażi tar-regoli ġenerali, klejms tal-liġi ċivili jiġu infurzati minn marixxalli indipendenti tal-qorti. Dawn għandhom status legali indipendenti u jinħatru mill-Ministru tal-Ġustizzja biex jingħaqdu ma’ qorti lokali partikolari f'qasam ta' kompetenza partikolari, m'humiex impjegati mill-istat u d-dħul tagħhom jitħallas mill-klijenti bħala rimunerazzjoni għax-xogħol tagħhom.
Il-marixxalli tal-qorti tal-kontea jaġixxu sabiex jiġbru talbiet ġudizzjarji dovuti lill-istat u jkunu impjegati mill-qrati tal-kontea bħala impjegati ġudizzjarji. Il-qasam ta' kompetenza tagħhom ikun l-istess bħal dak tal-qorti tal-kontea li timpjegahom u l-poteri amministrattivi relatati magħhom ikunu f’idejn il-president tal-qorti tal-kontea.
L-applikazzjonijiet għall-infurzar jistgħu jiġu ppreżentati permezz ta' avukat jew xi ħadd ieħor fil-professjoni legali?
L-applikazzjonijiet għall-infurzar jistgħu jkunu ppreżentati lill-qrati f'armonija mar-regoli ġenerali tal-proċeduri ċivili: jistgħu jkunu ppreżentati permezz ta' avukat, għalkemm ir-rappreżentanza legali mhix obbligatorja f'dawn il-proċeduri.
Jekk jogħġbok indika l-iskala ta' l-ispejjeż għat-tipi differenti ta' miżuri ta' l-infurzar
L-ispejjeż li jinqalgħu waqt li jkun qed isir l-infurzar prinċipalment jikkonsistu fid-dritt tal-marrixxall, l-ispejjeż ta' l-infurzar u spejjeż li huma regolati bid-Digriet Numru 14/1994 (IX. 8.) IM tal-Ministeru tal-Ġustizzja dwar id-Drittijiet għall-Infurzar Ġudizzjarju. Id-drittijiet huma f'armonija ma' l-ammont tatat-talbamonetarja li tista' tinġabar: il-ġbir ta' somma ikbar f'talba monetarja tkun akkumpanjata minn dritt ogħla, filwaqt illi fil-każ ta' l-eżekuzzjoni ta' att determinat, id-drittijiet ikunu kkalkolati skond l-ammont ta' ħin li jkunu jeħtieġu l-attivitajiet tal-marixxall. Il-marixxalli huma ntitolati għar-rimborż ta' l-ispejjez fi flus dokumentati tagħhom, li jirriżultaw in konnessjoni ma’ l-eżekuzzjoni ta' l-infurzar – definiti fid-digriet; barra minn hekk, huma ntitolati li jirċevu 50% tad-dritt tagħhom bħala ħlas b’rata fissa. L-ammont ta’ ħlas għall-infurzar huwa bbażat fuq l-ammont tat-talba miġbura mill-marixxall, filwaqt li fil-każ ta’ l-eżekuzzjoni ta' att determinat, l-ammont tal-ħlas għall-infurzar huwa stabbilit. Allowances għal spejjez, disponibbli fil-kuntest ta' l-għajnuna legali, jiġu applikati wkoll fi proċeduri ta' l-infurzar; konsegwentement, f'każ li jkun ppruvat titolu legali, jkun possibbli li l-parti li tapplika għall-infurzar ma tħallasx l-ispejjeż ta' l-infurzar bil-quddiem u tingħata eżenzjoni mill-ħlas tal-boll tal-qorti li tordna l-infurzar.
Xi kriterji japplikaw il-qrati għall-awtorizzazzjoni ta' miżuri ta' l-infurzar li jikkonċernaw talbiet?
Il-qrati jawtorizzaw l-infurzar ġudizzjarju jekk ir-riżoluzzjoni li sservi bħala bażi għall-infurzar ikollha saħħa li torbot, tkun finali, jew tkun tista' tkun implimentata preliminarjament u jkun għalaq iż-żmien għat-twettiq dikjarat fiha.
Skond regola speċjali, fil-każ ta' ġbir ta' manteniment għat-tfal, l-infurzar li jikkonċerna pagamenti ta' manteniment għat-tfal li jkunu dovuti għal aktar minn sitt xhur, jista' jkun awtorizzat jekk il-parti li tapplika għall-infurzar tissupponi li l-arretrati ta' manteniment għat-tfal jistgħu jkunu mill-imġieba frawdolenti tad-debitur jew hu/hi tkun naqset li tirrealizza dan għal xi raġuni valida. Waqt li jkun qed isir l-infurzar ta' deċiżjoni minn pajjiż barrani, il-qrati jeżaminaw ukoll jekk ir-realizzazzjoni ta' tali deċiżjoni tkunx permessa mil-liġijiet, t-trattati internazzjonali, r-reċiproċitajiet jew in-normi ta' l-Unjoni Ewropea.
Xi kriterji japplikaw il-qrati għall-awtorizzazzjoni ta' mizuri ta' l-infurzar li jikkonċernaw debituri?
Fir-rigward ta' debituri, il-qrati jikkonsidraw l-informazzjoni provduta mill-parti li tapplika għall-infurzar billi timla l-applikazzjoni uffiċjali għall-infurzar, konsegwentement
l-isem tad-debitur u l-informazzjoni neċessarja għall-identifikazzjoni tiegħu/tagħha,
skond iċ-ċirkostanzi tal-każ, id-domiċilju tad-debitur, il-post tax-xogħol jew is-sede u s-sit u l-lok ta’ l-assi tiegħu li jikkostitwixxu s-suġġett ta' l-infurzar (il-parti li tapplika għall-infurzar timħtieġ li tipprovdi mill-inqas wieħed minn dawn id-dettalji).
L-awtorizzazzjoni ta' l-infurzar tkun possibbli biss jekk l-informazzjoni dwar id-debitur deskritta hawn fuq tkun għad-dispożizzjoni tal-qorti.
Azzjoni ta' infurzar tista' tittieħed kontra l-assi li ġejjin :
flus f'kontijiet bankarji, iżda fil-każ ta' persuni privati l-liġi tiżgura eżenzjoni mill-infurzar sa ċertu ammont ta' flus.
proprjetà mobbli tanġibbli, imma ebda oġġetti ta' proprjetà li jkunu indispensabbli għall-għixien ma jistgħu jiġu soġġetti għal qbid meta jkunu eżentati mill-infurzar bil-liġi, per eżempju
l-ilbies neċessarju,
għamara f’ammont ekwivalenti għan-numru ta' membri fil-familja tad-debitur,
mediċini meħtieġa minħabba mard tad-debitur, eċċ.
proprjetà immobbli (tkun xi tkun in-natura tagħha, qasam ta' l-użu, id-drittijiet u l-projbizzjonijiet imposti fuq tali proprjetà u fatti mniżżla fir-reġistru tal-proprjetà immobbli); iżda kull proprjetà immobbli tkun eżentata mill-infurzar jekk, waqt li tkun qed issir il-proċedura ta' likwidazzjoni, ma tkunx tista' titqies bħala oġġett li jappartjeni lill-proprjetà tad-debitur.
Aktar minn dak li hu elenkat hawn fuq, dawn li ġejjin jistgħu jkunu soġġetti wkoll għall-infurzar: il-paga, il-pensjoni jew qligħ ieħor tad-debitur, (ċerta rata ta' eżenzjoni hija wkoll valida f'dan il-kuntest), ishma tan-negozju, dejn dovut minn terzi u ħwejjeġ oħra bħal dawn.
Debituri li jonqsu milli jikkonformaw ruhhom mar-rekwiżiti ta' l-ordnijiet tal-qorti jistgħu jiddisponu mill-proprjetà tagħhom?
Fil-każ ta' sekwestru ta' proprjetà tanġibbli u kontijiet bankarji, d-debitur ma jkollux aktar dritt li jiddisponi minn proprjetà; f'każ li l-proprjetà sekwestrata tkun ukoll soġġetta għal qbid, hi ma tibqax fil-pussess tad-debitur. Jekk xi immobbli tinqabad, id-debitur jkun jista' jiddisponi mill-immobbli; jista' jittrasferiha fuq isem ħaddieħor, iżda d-dritt ta’ l-infurzar jibqa’ impost fuqha.
Jiġu imposti sanzjonijiiet fuq debituri li jonqsu milli jikkonformaw ruhhom mal-miżuri?
Il-qorti timponi penali ta' massimu ta' HUF 500,000 fuq debituri li jonqsu milli jeżegwixxu l-obbligu stipulat mil-ligi jew ifixklu l-miżuri ta' l-infurzar bl-imġieba tagħhom.
Jekk, waqt li jkunu qed ikunu eżegwiti l-atti ta' l-infurzar, id-debitur jirreżisti fiżikament, il-marixxall jirrikorri għall-pulizija li tista' tapplika miżuri ta' sfurzar kontra d-debitur.
Jekk id-debitur ifixkel il-proċeduri tal-marixxall b'imġieba attiva (vjolenti), hu/hi j/tista' j/tinżamm responsabbli kriminalment. Id-debitur jikkommetti wkoll reat jekk jirtira oġġetti sekwestrati mill-infurzar, jekk ineħħi s-siġill magħmul waqt li jkun qed isir l-infurzar jew jiftaħ il-post magħluq li jkun qed iservi għall-kustodja ta' l-oġġetti sekwestrati, maqbuda jew ibblokkati (offiża tal-ksur ta' siġill).
X'inhuma l-obbligi tal-banek fir-rigward tal-kxif ta' informazzjoni u l-ibblokkar ta' kontijiet?
Il-banek huma obbligati li jiżvelaw l-informazzjoni dwar id-debitur u l-assi monetarji tiegħu/tagħha meħtieġa mill-marixxall u skond l-ordni tal-marixxall jittrasferixxu is-somma ta' flus indikata mill-kont bankarju tad-debitur lill-marixxall u f'ċerti każijiet jibblokkaw il-kont bankarju. Il-banek jassumu responsabbiltà ċivili biex iwettqu tali miżuri.
X'sanzjonijiet ikunu applikati kontra terzi persuni f'każ li jirrifjutaw li jeżegwixxu miżuri?
Jekk bank jonqos milli jeżegwixxi l-obbligu tiegħu li jiġi mill-infurzar, jista' jkun obbligat iħallas multa u t-talba li ma tkunx inġabret minħabba n-nuqqas tiegħu. Apparti kull persuna oħra obbligata li tipparteċipa fil-proċedura, dak li jimpjega lid-debitur jassumi responsabbiltà simili li jeżegwixxi s-sekwestru tal-qligħ ordnat mill-marixxall.
Hemm żmien li jagħlaq stabbilit mil-liġi jew definit b’mandat tal-qorti ?
Il-klejms jistgħu jiġu infurzati qabel jgħaddi ż-żmien tal-preskrizzjoni stabbilit mil-liġi ċivili (iż-żmien ġenerali tal-preskrizzjoni huwa ħames snin), dan iż-żmien jibda jgħaddi meta tingħata deċiżjoni finali tal-qorti. Fil-każ ta’ applikazzjoni li tiġi ppreżentata wara li talba tkun preskritta, l-eżekuzzjoni tat-talba ma tistax tkun ordnata u l-proċeduri li jkunu saru qabel ma jistgħux jerġgħu jinbdew. Kull azzjoni ta' infurzar tista' tinterrompi l-preskrizzjoni ta' talba – bl-istess mod tal-proċedura tal-qorti li tkun inbdiet sabiex tkun realizzata t-talba – u l-preskrizzjoni terġa' tibda.
a) L-irtirar tal-karta ta’ l-infurzar u t-tħassir tal-klawsola ta' l-infurzar
Jekk il-qorti tordna l-infurzar billi toħroġ dak li jissejjaħ dokument infurzabbli, ikun possibbli li d-dokument li jista’ jkun infurzat ikun rtirat, jiġifieri l-karta ta’ l-infurzar, jew li titħassar il-klawsola ta' l-infurzar bħala rimedju legali, jekk il-qorti tkun iddikjarat li ma kienx hemm raġuni valida għall-ħruġ tad-dokument infurzabbli.
Min jista' jippreżenta talba għall-irtirar tal-karta ta’ l-infurzar u l-kanċellament tal-klawsola ta' l-infurzar?
L-irtirar tal-karta ta’ l-infurzar u t-tħassir tal-klawsola ta' l-infurzar jistgħu jintalbu mid-debitur, l-applikant għall-infurzar, jew jistgħu jkunu ordnati mill-qorti ex officio
Lil liema qorti kompetenti jistgħu jkunu ppreżentati t-talbiet?
It-talbiet iridu jkunu ppreżentati lill-qorti li tkun ordnat l-infurzar.
Kemm hemm żmien biex ikunu ppreżentati t-talbiet?
M’hemmx żmien stabbilit għall-preżentata ta' talbiet; jistgħu jkunu ppreżentati f'kull żmien.
X'inhi l-konsegwenza tat-talbiet?
Jekk il-qorti tilqa' t-talba, toħroġ mandat biex tordna l-irtirar tal-karta ta’ l-infurzar u t-tħassir tal-klawsola ta' l-infurzar; il-parti tkun intitolata li tippreżenta appell kontra l-mandat.
b) Appell kontra ordni għall-infurzar
F'każijiet fejn l-awtorizzazzjoni għall-infurzar isseħħ permezz ta' mandat formali, jista' jkun ppreżentat appell kontra tali mandat.
Min jista' jikkontesta d-deċiżjoni?
L-appelli jistgħu jkunu ppreżentati mid-debitur jew l-applikant għall-infurzar.
Lil liema qorti kompetenti jistgħu jkunu ppreżentati l-appelli?
L-appelli jridu jkunu ppreżentati lill-qorti li tkun ordnat l-infurzar u jkunu indirizzati lill-qorti tat-tieni istanza. Il-qorti ta' l-appell hija kompetenti biex tikkonsidra l-appelli.
Kemm hemm żmien biex ikunu ppreżentati l-appelli?
Iż-żmien biex ikunu ppreżentati l-appelli huwa sa ħmistax-il gurnata mill-ħruġ tal-mandat.
X'inhi l-konsegwenza ta' l-appelli?
Jekk il-mandat tal-qorti li jordna l-infurzar huwa sostanzjalment tajjeb, il-qorti ta' l-appell tapprovah, filwaqt li f'każ differenti il-qorti tbiddlu. F'każ ta' ksur tar-regoli tal-proċedura, il-qorti ta' l-appell tannulla l-mandat u tidderiġi lill-qorti li tkun ordnat l-infurzar biex tagħti deċiżjoni oħra.
c) Appell kontra l-mandat li jiċhad il-ħruġ ta' dokument li jista’ jkun infurzat
L-applikant għall-infurzar jista' jippreżenta appell kontra l-mandat li jiċħad il-ħruġ ta' dokument infurzabbli.
L-appelli jridu jkunu ppreżentati lill-qorti li tkun ordnat l-infurzar u jkunu indirizzati lill-qorti ta' l-appell. Il-qorti ta' l-appell hija kompetenti biex tikkonsidra l-appelli.
Iż-żmien biex ikunu ppreżentati l-appelli huwa sa ħmistax-il gurnata mill-ħruġ tat-taħrika.
Jekk il-mandat tal-qorti li jordna l-infurzar ikun sostanzjalment tajjeb, il-qorti ta' l-appell tapprovah, filwaqt li f'każ differenti l-qorti tbiddlu. F'każ ta' ksur tar-regoli tal-proċedura, il-qorti ta' l-appell tannulla l-mandat u tidderiġi lill-qorti li tkun ordnat l-infurzar biex tagħti deċiżjoni oħra.
Wara li jkun ordnat l-infurzar, il-marixxal jeżegwixxi miżuri ta' sfurzar b'mod indipendenti, l-ebda awtorizzazzjoni tal-qorti ma tkun neċessarja biex iwettaq dawn l-azzjonijiet. Hemm raġuni għal rimedju legali speċjali, dik li tissejjaħ oġġezzjoni għall-infurzar; din tkun ippreżentata lill-qorti mid-debitur, l-applikant għall-infurzar jew xi parti oħra interessata. Oġġezzjonijiet għall-infurzar iridu jkunu ppreżentati fi żmien 15-il ġurnata mill-miżuri tal-marixxall. Jekk l-applikant ikun sar jaf b’tali miżuri aktar tard jew kien ostakolat milli jippreżenta oġġezzjoni għall-infurzar għal aktar minn 15-il ġurnata mill-miżuri tal-marixxall, iż-żmien għall-preżentata ta’ oġġezzjoni għall-infurzar għandu jkun ikkalkolat mid-data meta li sar jaf dwar tali miżuri, jew it-tneħħija ta’ l-ostakolu. Wara sitt xhur mill-miżuri, l-ebda oġġezzjonijiet għall-infurzar ma jistgħu jkunu ppreżentati. Fuq il-bażi ta’ l-oġġezzjoni li tkun laqgħet, il-qorti tannulla l-miżura li tikser il-liġi, f’każ ta’ nuqqas tal-marixxall, tordna lill-marixxal jeżegwixxi l-miżura, f’każ divers il-qorti tiċħad l-oġġezzjoni.
B’żieda mal-forom ta’ rimedju legali t’hawn fuq, huwa possibbli wkoll li l-infurzar ikun terminat. L-infurzar ikun terminat b’mandat tal-qorti, jekk jintalab mill-applikant għall-infurzar u tali azzjoni tkun bla ħsara għad-drittijiet ta’ xi parti oħra u ma tkunx stipulata minn liġi oħra. L-infurzar ikun terminat, per eżempju, jekk id-debitur iħallas il-klejm. L-infurzar ikun terminat b’mandat tal-qorti anki jekk ikun iddikjarat, fuq bażi ta’ dokument iċċertifikat minn nutar li deċiżjoni finali tkun annullat l-ordni li kellha tkun esegwita.
Fil-proċedura ta’ l-infurzar, ikun possibbli wkoll għal terza persuna li tagħmel talba fuq xi oġġett ta’ proprjetà sekwestrat waqt li jkun qed isir l-infurzar, fuq bażi tad-dritt ta’ proprjetà tiegħu/tagħha, jew xi dritt ieħor li jfixkel il-bejgħ waqt l-infurzar, li tagħti bidu għal dik li tissejjaħ talba ta’ eżenzjoni kontra l-applikant għall-infurzar sabiex tneħħi s-sekwestru ta’ l-oġġett ta’ proprjetà partikolari. Jekk il-qorti tilqa’ din it-talba għall-eżenzjoni, tneħħi s-sekwestru ta’ l-oġġett ta’ proprjetà miltuba. Jekk l-oġġett ta’ proprjetà jkun diġà nbigħ, il-parti li tirbaħ trid tingħata somma flus ekwivalenti għall-prezz tal-bejgħ.
« Infurzar tas-sentenzi - Informazzjoni Ġenerali | Ungerija - Informazzjoni Ġenerali »